BrowseUploadSign inJoinBooksAudiobooksComicsSheet MusicWelcome to Scribd! Start your free trial and access books, documents and more.Find out moreDIE OOGThe Bestiary of Mara ~ Die Bestiarum van Mara
Vrees dan nie Die Oog nie want haar kyk kan jou voorwaar geen skade aandoen nie. Raak dus nie angstig wanneer jy haar waarneem nie, nee, ontstel geensins jouself. Haar brute krag is vort, al wat sy nog kan vermag, is om in skakerings van grys en swart te verskyn. Ja, haar vae voorkoms is die enigste oorblyfsel van haar vreeslikheid .
In die primordiale voortyd was sy voorwaar formidabel. Waaragtig het sy verwoesting gesaai en vele omgebring. Die tyd het egter haar majesteit en haar vermoëns verteer, en haar kwaadwilligheid is ook uitgebrand, ja, al haar grootsheid is deur die tyd weggekalwe. Van haar het net ‘n leë dop gebly, die dowwe skynsel van haar glans en haar afgryslike glorie.
Enig in haar soort is sy, die eens magtige Oog. Haar boosaardige blik het groen landerye in stof verander waar warrelwinde waai. Waaragtig het die gif van haar kwaadwillige kyke plant en dier neergefel. In die voortyd het sy die draak* en die reuse vlermuis van die daglig** en die oerbome in as verander. Sy het hulle inderdaad met een kyk laat omkom. Enig in haar soort het sy uit Tiamat verskyn en enig in haar soort is sy besig om oor ontelbare aeons te verdwyn. Wat haar doel en haar taak op aarde was, dit weet geen mens nie, nee, die herinnering daaraan het volkome van die aarde af vergaan. Ooreenkomstig die oorlewering van die wyses van ouds is sy beveel om na die afgrond terug te keer. Vanweë die grootheid van haar glorie en haar mag het sy egter verseg. Dis dan waarom haar kragte begin taan het van die dag van haar versegting af. Magtig het sy uit Tiamat verskyn, ja sy het die aarde laat skud en verwoestende storms op die waters veroorsaak. Nou skuil sy in die bouvalle van paleise en in die ruïnes van tempels. Daar neem sy haar intrek om die laaste van die energie wat nog daar hang***, in te span om aan haar voorkoms gestalte te gee. Sou jy dus in die bouval van ‘n tempel skuiling soek teen die storm of die gevare van die nag en Die Oog verskyn, laat jou hart nie ontsteld raak nie. Vrees jy die rook van ‘n houtvuurtjie, of maak die oggend newel jou bang? Voorwaar kan Die Oog jou minder skade as hulle aandoen.
*Uŝumgal **Pterodaktiel? ***Suggereer Mara dat tempelstrukture hang?
‘n vorm van
MORELE LES EN GEESTESBESWERING As Die Oog dan daar aan jou verskyn en jou vrede en rus versteur, besweer haar verskynsel met die woorde: “Jy’s rook, Oog van ouds, jy’s bloot ‘n wasigheid. Versnel nie jou volslae uitwissing met jou laaste kragte nie. Want as jy nie meer tydelik gestalte kan neem nie, is jy nie meer nie. Selfs die gevoel van jou eens magtige teenwoordigheid het jou lankal verlaat. Keer liewer terug na Tiamat.” Laat dié wat ore het, hoor. Waarom verknies jy jouself, ja, waarom folter jy jouself oor magtelose drogbeelde? Vrees nie alle verskriklike verskynsels nie, nee voorwaar, mergel jou nie uit oor voorkomste nie en word nie verskrik deur beelde nie. Wolk en wasem en newel neem veelvuldige vorme aan – ontstel jou nie daaroor nie want hulle vervaag en hulle vorm verdwyn en hul plek ken hulle nie meer nie. Luister na my woorde.
Translated from Sumerian by Pieter Uys From: The Bestiary of Bawa Mara, the great seer of Nippur Text rights reserved. ©Pieter Uys 2013 Illustration: Detail of a Salvador Dali.
DIE OOG by Pieter Uys18 viewsEmbedDownloadDescriptionDie Bestiarum van Bawa Mara, beminde profetes van Nippur in Sumer.Die Bestiarum van Bawa Mara, beminde profetes van Nippur in Sumer.Interests: Book ExcerptsRead on Scribd mobile: iPhone, iPad and Android.Copyright: Attribution Non-Commercial (BY-NC)Download as PDF, TXT or read online from ScribdFlag for inappropriate contentShow moreShow less